The Afghan Whigs

The Afghan Whigs (בעברית נכתב האפגן ויגז, וויגס או ויגס) היא להקת רוק אמריקאית. הלהקה הקליטה חמישה אלבומים מוערכים במהלך שנות ה-90, והתאחדה והחלה להופיע שנית בשנת 2011. למרות שבתחילת דרכו ההרכב היה חלק מסצנת הגראנג' הפופולרית, אלמנטים חזקים של מוזיקה שחורה בשיריו הפריד אותו מלהקות כגון נירוונה ופרל ג'ם. על פי השמועה הרווחת, שהפכה למעין אגדה אורבנית בתרבות הרוק האמריקנית, סולן הלהקה גרג דולי פגש את ריק מק'קולום, נגן גיטרה חשמלית, בתוך תא מעצר בסינסינטי. השניים הקימו את האפגן וויגס יחד עם הבסיסט ג'ון קורלי והמתופף סטיב ארל. הלהקה הופיעה עם אלתורים חופשיים על בסיס להיטים של הטמפטיישנס וג'ימי הנדריקס ברחבי אוהיו ודטרויט והוציאה באופן עצמאי את התקליט הראשון שלה, Big Top Halloween, בשנת 1988. בפועל הייתה זו הקלטת דמו שנמסרה בחינם בהופעות, ואחרי שהלהקה הוחתמה בלייבל הסיאטלי סאב פופ, היא הוציאה בשנת 1990 אלבום בכורה בשם Up In It. השיר "You My Flower" מתוכו הושמע בתחנות רדיו והיה הראשון לפרוץ את גבולות גרעין המעריצים האדוק של הלהקה. בשנת 1992 יצא האלבום Congregation, שסימן את הכיוון הסגנוני של הלהקה באלבומיה הבאים - צליל הארד רוק מחוספס עם השפעות של נשמה. עטיפת האלבום היא מחווה הומוריסטית לאותן השפעות - תצלום של אישה אפרו-אמריקנית בעירום מחבקת תינוק לבן. יציאת האלבום התעכבה בגלל פשיטת רגל של סאב פופ, ורק לאחר הצלחת האלבום נוורמיינד של נירוונה הוא יצא לחנויות באירופה ובצפון אמריקה. בעקבות ההצלחה של הסינגלים "Turn On the Water" ו-"Conjure Me", הלהקה הוחתמה על ידי אלקטרה רקורדס והפכה לאחד מהרכבי האלטרנטיב הראשונים לחתום על חוזה עם חברת תקליטים גדולה. לפני שהקליטו עבור אלקטרה, יצא מיני-אלבום אחרון בסאב פופ - Uptown Avondale בסוף 1992, שכלל גרסאות כיסוי ללהיטי מוטאון ורמיקס בסגנון טכנו לשיר המקורי "Milez Iz Ded". Gentlemen, אלבום קונספט המתאר מערכת יחסים מתפרקת, יצא בשנת 1993 וזכה להצלחה ביקורתית חסרת תקדים. מבחינה מסחרית הלהקה הגיעה לשיאה - האלבום אף הצליח בזירה הבינלאומית, בעיקר בזכות הקליפים היצירתיים של השירים "Gentlemen" ו-"Debonair" אשר שודרו רבות ברשת MTV ובוימו על ידי דולי (סטודנט קולנוע לשעבר). למרות ההצלחה הכלכלית, צריכה כבדה של סמים ודפוסי התנהגות כאוטיים מצד דולי גרמו לפירוק בלתי רשמי בן שנתיים של הלהקה - סיבוב הופעות באירופה בוטל בעקבות כמה התקפי חרדה שחווה. בתקופה זו דייב גרוהל שכר את שירותיו של דולי כגיטריסט באלבום הבכורה של פו פייטרז. למעשה גרוהל ודולי הם הנגנים היחידים באלבום. בשנת 1996 חתמה הלהקה על חוזה עם קולומביה והקליטה את Black Love, אלבום ששילב פאנק עם מנגינות בהשראת פסקולי סרטים אפלים. הלהיטים מתוכו היו "Honky's Ladder" ו-"Going to Town". כעבור שנתיים הקליטה הלהקה בניו אורלינס אלבום באולפן של דניאל לנואה, מצמד ההפקה (יחד עם בריאן אינו) של להקת U2. האלבום זכה לשם 1965 (השנה שבה נולדו רוב חברי הלהקה) והוא אופיין במוזיקת וייט סול כמעט חסרת מאפייני גראנג'. "Somethin' Hot" מתוכו הפך ללהיט האחרון של הלהקה: למרות ההצלחה שאלבום זה קיבל, בשנת 2001 האפגן וויגס התפרקו. על פי ההודעה הרשמית לתקשורת הסיבה לפירוק היא המרחק הגאוגרפי בין חברי הלהקה. הלהקה הייתה למעשה מפוזרת במשך תקופה ארוכה על פני כמה ערים ומדינות בארצות הברית. חברי הלהקה פרשו מעולם המוזיקה למעט דולי, אשר הקים שני פרויקטים מצליחים: The Gutter Twins והטוויילייט סינגרז. בשנת 2006 האפגן וויגס קיימו הופעת איחוד לשם קידום אלבום אוסף להיטים, ולאורך השנים הופיעו באופן בלתי עקבי עד שהתאחדו רשמית לסיבוב הופעות עולמי בשנת 2011. במהלך סיבוב זה אירחו את הזמר המצליח אשר. בשנת 2014 האפגן וויגס הוציאו אלבום ראשון אחרי 16 שנה בשם Do the Beast, אשר כלל השפעות של מוזיקה אלקטרונית וטריפ הופ. הרכב הלהקה השתנה - דולי והבסיסט ג'ון קרלי הם היחידים מההרכב המקורי. הלהקה הופיעה במועדון הבארבי בחודש יוני של שנת 2012 והגיעה שוב לשתי הופעות בפברואר 2015. היא צפויה לחזור להופעה באותו מועדון באוקטובר 2022. מדיה וקבצים בנושא The Afghan Whigs בוויקישיתוף אתר האינטרנט הרשמי של The Afghan Whigs The Afghan Whigs, ברשת החברתית פייסבוק The Afghan Whigs, ברשת החברתית אקס (טוויטר) The Afghan Whigs, במסד הנתונים הקולנועיים IMDb (באנגלית) The Afghan Whigs, באתר סאונדקלאוד (באנגלית) The Afghan Whigs, באתר Last.fm (באנגלית) The Afghan Whigs, באתר AllMusic (באנגלית) The Afghan Whigs, באתר MusicBrainz (באנגלית) The Afghan Whigs, באתר Discogs (באנגלית) The Afghan Whigs, באתר Songkick (באנגלית) The Afghan Whigs, באתר SecondHandSongs The Afghan Whigs, באתר בילבורד (באנגלית) הלהקה באתר MTV הלהקה באתר VH1 מילים לשירי הלהקה אורי זר אביב, חופשי, לא לגמרי לבד: ראיון עם סולן להקת "אפגן ויגס", באתר הארץ, 9 במאי 2012 עינב שיף‏, "כשהפסקתי עם הסמים גיליתי אדם חדש": גרג דולי בראיון, באתר וואלה, 9 במאי 2012 עינב שיף‏, אפגן וויגז בהופעה בישראל: מההופעות הטובות שהיו כאן בשנים האחרונות, באתר וואלה, 16 ביוני 2012 יעל לינזן, "אפגן וויגס" בהופעה: באו לתת עבודה, באתר ynet, 16 ביוני 2012 עמי פרידמן, אפגן וויגס בישראל: הרבה יותר מנוסטלגיה, באתר nrg‏, 16 ביוני 2012 אורי זר אביב‏, ראיון מיוחד עם גרג דולי מהאפגן וויגס, באתר וואלה, 13 באפריל 2014 חן הוניג‏, כשהגיטרות מנסרות את הזמן: סקס, סמים ואפגן וויגז, באתר וואלה, 25 בפברואר 2015